text: James Hall
  
  publiceret: 2023-01-03 15:12:04+01:00
  James Hall var en engelsk opdagelsesrejsende, der stod i dansk og engelsk tjeneste. Christian 4. hyrede Hall til at være lods på de tre dansk-norske ekspeditioner, der sejlede til Grønland i 1605, 1606 og 1607. Kongen ansatte Hall, fordi englænderne dengang havde stor erfaring med at sejle i Nordatlanten.
  Hensigten med ekspeditionerne var at genoptage kontakten med det gamle dansk-norske biland Grønland. Kontakten havde været afbrudt siden, at nordboerne forsvandt i løbet af 1400-tallet.
  Christian 4. ønskede også at understrege sine forfædres gamle krav i Nordatlanten, der blev truet af andre staters aktiviteter i området. Samtidig var der stor interesse for at kortlægge, om der fandtes ædelmetaller i Grønland. Kongen havde således brug for erfarne mænd som James Hall til at indfri sine ambitioner.
  James Halls opgave var at få skibene til Grønland, lave undersøgelser af landet og finde ud af, hvorvidt inuit var overlevende nordboere. Dertil skulle Hall tegne et kort over landet, der bl.a. viste kongemagtens territoriale krav.
  I 1605 nåede skibene op til Disko Bugt, der var det hidtil nordligste punkt for en europæisk ekspedition. Hall og hans mandskab foretog opmålinger, der blev brugt til at tegne et kort over Grønland. På rejserne var James Hall med til at overfalde og bortføre grønlændere til Danmark. De blev siden studeret af Arild Huitfeldt.
  James Hall skrev nogle rejseberetninger om sine oplevelser i Grønland. Som en af de første fortalte han om grønlandsk kultur og handelen med grønlænderne. Hall er en vigtig kilde til de tidligste kulturmøder mellem grønlændere og danskere.
  I 1607 gav kongen ordre til, at James Hall skulle lede efter sølv i Grønland. I en fjord fandt han nogle jordarter, som han troede indeholdt sølv. Det gjorde de næppe. I 1608 fik Christian 4. ikke sendt en ny ekspedition til Grønland, og det gav Hall blod på tanden til at genfinde sølvet selv.
  I 1612 sejlede James Hall igen til Grønland for at lede efter sølv. Denne gang foregik rejsen på et engelsk skib. Skibet blev angrebet af grønlændere, der ønskede at hævne de tidligere bortførelser. James Hall blev såret, og han døde kort tid efter.